“กทม.” รับแอสตร้าฯ 3.5-4.2 แสนโดส เร่งฉีดผู้ถูกเลื่อน “หมอพร้อม-ไทยร่วมใจ”
 “กทม.” รับวัคซีนแอสตราเซเนกา  3.5 หมื่นขวด ประมาณ 3.5-4.2 แสนโดส เร่งฉีดผู้ถูกเลื่อนนักจาก "หมอพร้อม-ไทยร่วมใจ"เมื่อวันที่ 14-30 มิ.ย. ที่ผ่านมา โดยจัดสรรให้โรงพยาบาลทั่วกรุงเทพฯ 126 แห่ง
18 มิ.ย. 2564

สำนักอนามัย กรุงเทพมหานคร เปิดเผยว่า ทางกรุงเทพมหานครได้รับการจัดสรรวัคซีน Astra Zeneca จำนวน 35,000 ขวด หรือประมาณ 350,000-420,000 โดส (1 ขวดฉีดได้ 10- 12 โดส) ซึ่งตามนโยบายของ พล.ต.อ.อัศวิน ขวัญเมือง ผู้ว่าราชการ กทม. ให้เร่งประสานเพื่อนำไปฉีดให้แก่ผู้ที่ถูกเลื่อนนัดจากการลงทะเบียนผ่านระบบ “หมอพร้อม” เมื่อวันที่14 ถึง 30 มิถุนายน และอีกบางส่วนของ “ไทยร่วมใจ กรุงเทพฯ ปลอดภัย”
ทั้งนี้ ได้จัดสรรวัคซีนดังกล่าวให้โรงพยาบาลในพื้นที่กรุงเทพมหานคร จำนวน 126 แห่ง เพื่อให้บริการแก่กลุ่มผู้สูงอายุ 60 ปีขึ้นไป และผู้ป่วยโรคเรื้อรัง 7 กลุ่มโรค จำนวน 25,000 ขวดหรือเกือบๆ 300,000 โดส และจัดสรรให้หน่วยความร่วมมือบริการวัคซีนนอกโรงพยาบาลทั้ง 25 หน่วย เพื่อให้บริการกับประชาชนทั่วไป จำนวน 10,000 ขวดหรือประมาณ 100,000-120,000 โดส
สำหรับผู้สูงอายุและผู้ป่วยเรื้อรัง 7 กลุ่มโรคที่เลื่อนนัดก่อนหน้านี้ เนื่องจากแต่ละโรงพยาบาลกำหนดวันไม่เหมือนกัน ทางโรงพยาบาลที่มีชื่อจองวัคซีนไว้จะแจ้งกำหนดวันให้บริการวัคซีนผ่านช่องทางของโรงพยาบาลนั้น ๆ
อย่างไรก็ตาม ประชาชนที่แจ้งความประสงค์ผ่านระบบ “ไทยร่วมใจ กรุงเทพฯปลอดภัย” สามารถติดตามข้อมูลได้ทางเพจ ไทยร่วมใจกรุงเทพฯ ปลอดภัย  และเพจกรุงเทพมหานคร โดยสำนักประชาสัมพันธ์